ການສະແດງກຳລັງຂອງເຫຼົ່າຮົບສືບຂ່າວການທະຫານ ກອງທັບປະຊາຊົນລາວ ເພື່ອສະເຫຼີມສະຫຼອງວັນສ້າງຕັ້ງກອງທັບປະຊາຊົນລາວ ຄົບຮອບ 71 ປີ (20/1/1949-20/1/2020) ແລະ ວັນສ້າງຕັ້ງເຫຼົ່າຮົບສືບຂ່າວ ກອງທັບປະຊາຊົນລາວ ຄົບຮອບ 65 ປີ (25/12/1954-25/12/2020) ຈັດຂຶ້ນວັນທີ 17 ມັງກອນ 2020 ທີ່ວິທະຍາຄານກົມມະດຳ ກະຊວງປ້ອງກັນປະເທດ ມີທ່ານ ທອງລຸນ ສີສຸລິດ ນາຍົກລັດຖະມົນຕີ ທ່ານ ບຸນທອງ ຈິດມະນີ ຮອງນາຍົກລັດຖະມົນຕີ ທ່ານ ພົນເອກ ຈັນສະໝອນ ຈັນຍາລາດ ລັດຖະມົນຕີກະຊວງປ້ອງກັນປະເທດ ທ່ານ ຄຳພັນ ພົມມະທັດ ຫົວໜ້າຄະນະໂຄສະນາອົບຮົມສູນກາງພັກ ທ່ານ ສິນລະວົງ ຄຸດໄພທູນ ເຈົ້າຄອງນະຄອນຫຼວງວຽງຈັນ ບັນດາລັດຖະມົນຕີ ຮອງລັດຖະມົນຕີ ນາຍ ແລະ ພົນທະຫານ ແລະ ມວນຊົນບ້ານອ້ອມຂ້າງເຂົ້າຮ່ວມ.
ໃນພິທີ ທ່ານພັນໂທ ສີເພັງ ສຸລະເດດ ຫົວໜ້າຫ້ອງການເສນາທິການ ກົມ 213 ຜູ້ບັນຊາພາກສະໜາມ ໄດ້ຂຶ້ນລາຍງານແຜນການຊ້ອມຮົບ ຍິງລູກປືນແທ້ພາຍໃຕ້ລະຫັດຄົມໃນຟັກ-01 2020 ວ່າ: ຈຸດປະສົງໃນການຫັດແອບຊ້ອມຮົບ ເພື່ອຮັບປະກັນໃຫ້ກຳລັງ ກົມກອງເຫຼົ່າຮົບສືບຂ່າວ ໄດ້ຮັບການອົບຮົມຫັດແອບຢ່າງຕໍ່ເນື່ອງ ປະຕິບັດລະບຽບພາກສະໜາມ ຊຳນິຊຳນານທາງດ້ານສິລະປະຍຸດ ຍຸດທະວິທີສືບຂ່າວ ເຕັກນິກການນຳໃຊ້ອາວຸດ-ກະສູນ ອຸປະກອນປະກອບສະເພາະສືບຂ່າວ ຮູບແບບການປະຕິບັດໜ້າທີ່ສູ້ຮົບປະສານກັບເຫຼົ່າທະຫານອາກາດ ກຽມພ້ອມປະຕິບັດໜ້າທີ່ແກ້ໄຂສະພາບການຕ່າງໆ ຕາມຄຳສັ່ງຂອງຂັ້ນເທິງໃນສະເພາະໜ້າ ແລະ ຍາວນານ.
ໃນຫຼາຍປີຜ່ານມາ ກຳລັງກົມກອງເຫຼົ່າຮົບສືບຂ່າວ ກອງທັບປະຊາຊົນລາວ ໄດ້ຈັດຕັ້ງອົບຮົມ-ຫັດແອບຕາມຄຳສັ່ງອົບຮົມຫັດແອບປະຈຳປີຂອງກົມອົບຮົມ ກົມໃຫຍ່ເສນາທິການກອງທັບຢ່າງຕໍ່ເນື່ອງ ໂດຍສຸມໃສ່ອົບຮົມ-ຫັດແອບການທະຫານ ການບັນຊາ ໃນນີ້ ໄດ້ສຸມໃສ່ອົບຮົມ-ຫັດແອບສິລະປະຍຸດ ຍຸດທະວິທີສືບຂ່າວເປັນຈຸດໜັກ ເພື່ອໃຫ້ເຫັນເຖິງການເຕີບໃຫຍ່ຢ່າງເຂັ້ມແຂງ ແລະ ຍິ່ງໃຫຍ່ຂອງເຫຼົ່າຮົບສືບຂ່າວ ເຊິ່ງການຈັດຕັ້ງຊ້ອມຮົບຍິງລູກປືນແທ້ຄັ້ງນີ້ ໄດ້ສັງລວມເອົາ 9 ເນື້ອໃນມາສະແດງ ຄື: ການສະແດງສິລະປະຂອງເຫຼົ່າຮົບສືບຂ່າວ ກອງພັນນ້ອຍສືບຂ່າວສະເພາະກິດ 233 ສະແດງມວຍສືບຂ່າວ ຈຳນວນພົນ 163 ຄົນ ໃນນີ້ ມວຍຫັດຊາຍ 90 ຄົນ ມວຍສູ້ຮົບຍິງ-ຊາຍ 23 ຄົນ ສືບຂ່າວຜ່ານສິ່ງກີດຂວາງ 20 ຄົນ ມວຍສືບຂ່າວກຳລັງພາຍໃນ 20 ຄົນ ກອງຮ້ອຍສືບຂ່າວຍຸດໂດດຈ້ອງ 50 ຄົນ ໜ່ວຍສືບຂ່າວສະເພາະກິດ ສືບຂ່າວຍຸດທະວິທີຂອງ 2 ງ 233 ແລະ ງ 433 ຍິງປືນຈຳນວນພົນ 33 ຄົນ ໜ່ວຍສືບຂ່າວຍຸດທະວິທີ ງ 433 ຈຳນວນພົນ 15 ຄົນ ປະກອບອາວຸດລັບສະເພາະຄົບຊຸດ ສູ້ຮົບປິດລັບພາງຕົວ ຕິດແທດເປົ້າໝາຍຈຸດໜັກ ປະຕິບັດໜ້າທີ່ຕີ-ຈັບບັກຜູ້ບັນຊາແກນນຳ ໄມ້ມືໃນກຸ່ມຊຸມນຸມປະທ້ວງ ໜ່ວຍສືບຂ່າວສະເພາະກິດ ງ 233 ຈຳນວນພົນ 35 ຄົນ ປະກອບອາວຸດລັບສະເພາະຄົບຊຸດສູ້ຮົບ ເພີ່ມທະວີຍົນຂຶ້ນຊື່ 1 ລຳ ປິດລັບບັງເອີນໂຢດກຳລັງລົງທາງອາກາດ ສົມທົບພາກພື້ນດິນ ພ້ອມກັນແຕກສຽງປືນພາບດຽວແຕ່ເທິງລົງລຸ່ມ-ຕີແຕ່ລຸ່ມຂຶ້ນເທິງ ດັບສູນໄມ້ມືອັນຕະລາຍປະກອບອາວຸດ ຈັບບັກຜູ້ບັນຊາແກນນຳ ກອບກູ້ຊ່ວຍເຫຼືອຕົວປະກັນປອດໄພ ໜ່ວຍສືບຂ່າວໂດດຈ້ອງຍຸດທະວິທີ ງ 433 ຈຳນວນພົນ 30 ຄົນ ປະກອບອາວຸດຄົບຊຸດສູ້ຮົບ ເພີ່ມທະວີມວນສານລະເບີດສະເພາະຍົນຂຶ້ນຊື່ 2 ລຳ ໂດດລົງແນວຫຼັງ ປິດລັບບັງເອີນຫຼອນຕີທຳລາຍຂຸມປືນໃຫຍ່ 155 ມມ ຂອງສັດຕູຢູ່ຈຸດສູງ 189 (2919) ກອງຮ້ອຍສືບຂ່າວຍຸດທະວິທີ ງ 433 ຈຳນວນພົນ 35 ຄົນ ປະກອບອາວຸດຄົບຊຸດສູ້ຮົບ ເພີ່ມທະວີມວນສານລະເບີດສະເພາະ ຍົນຂຶ້ນຊື່ 2 ລຳ ໂຢດພົນລົງແນວຫຼັງປິດລັບບັງເອີນ ຫຼອນຕີທຳລາຍສຳນັກບັນຊາ ງທຮ ຂອງສັດຕູຢູ່ຈຸດສູງ 224 (2920) ແລະ ຍົນສູ້ຮົບບິນສະແດງ 2 ລຳ 2-3 ຮອບ ອັນໄດ້ສ້າງຄວາມສົນໃຈໃຫ້ແກ່ຜູ້ເຂົ້າຮ່ວມຊົມ ທີ່ເຫັນເຖິງການເຕີບໃຫຍ່ຂະຫຍາຍຕົວ ແລະ ການພັດທະນາຂອງກອງທັບປະຊາຊົນລາວ ໂດຍສະເພາະ ເຫຼົ່າຮົບສືບຂ່າວໃນໄລຍະຜ່ານມາ.